Diari Oficial de la Generalitat Valenciana


Sumari del DOGV 6388, del 02-11-2010 (2010/11066)

DECRET 180/2010, de 29 d'octubre, del Consell, pel qual es modifica el Decret 119/2007, de 27 de juliol, que va aprovar el Reglament Orgànic i Funcional de la Conselleria de Cultura i Esport.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/10/29/180/dof/vci/html**

### Dades del document

Número de DOGV
:   6388

Data del DOGV
:   02-11-2010

Secció del DOGV
:   I. DISPOSICIONS GENERALS

Número del document
:   2010/11318


Data del document
:   29-10-2010

Organisme emissor
:   Conselleria de Cultura i Esport

Tipus de document
:   Decret

Anàlisi jurídica

 Descriptors 

:   * Conselleria Cultura i Esport
    * legislació
    * reglament intern
    * administració regional

DECRET 180/2010, de 29 d'octubre, del Consell, pel qual es modifica el Decret 119/2007, de 27 de juliol, que va aprovar el Reglament Orgànic i Funcional de la Conselleria de Cultura i Esport. [2010/11988]  
PREÀMBUL  
Per mitjà del Decret 119/2007, de 27 de juliol, el Consell va aprovar el Reglament Orgànic i Funcional de la Conselleria de Cultura i Esport.  
La publicació del Decret 6/2010, de 25 d'agost, del president de la Generalitat, de modificació del Decret 19/2009, de 3 de novembre, pel qual es determinen les conselleries en què s'organitza l'administració de la Generalitat, i del Decret 33/2010, de 12 de febrer, del Consell, de modificació del Decret 5/1985, de 8 de gener, pel qual es va crear la Biblioteca Valenciana, fa necessària la modificació de la norma que regula l'organització de la Conselleria de Cultura i Esport a fi d'adaptar-la al que disposen les dites normes en relació amb les competències assignades a esta conselleria, així com l'adequació de la denominació de la Biblioteca Valenciana a l'establida en el Decret 33/2010, de 12 de febrer.  
Així mateix, en aplicació del principi d'eficàcia que ha de presidir l'actuació de l'administració, recollit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha considerat necessari atribuir als distints centres directius de la conselleria l'exercici de la potestat sancionadora, d'acord amb l'article 127 de la llei esmentada.  
Com que no hi ha consignació pressupostària per al funcionament del Museu del Segle XIX, es considera pertinent la derogació del Decret 107/2004, de 2 de juliol, del Consell, pel qual es crea el Comissionat Especial per al Museu del Segle XIX, i, en conseqüència, es modifica la disposició addicional primera del Decret 119/2007.  
Per això, de conformitat amb el que establixen els articles 28.f i 64 de la Llei del Consell, a proposta de la consellera de Cultura i Esport i amb la deliberació prèvia del Consell, en la reunió del dia 29 d'octubre de 2010,  
DECRETE  
Únic. Modificació de l'articulat del Decret 119/2007, de 27 de juliol, del Consell  
Es modifiquen els articles 1.1, 9, 10 i 12, així com les disposicions addicionals primera i tercera del Decret 119/2007, de 27 de juliol, del Consell pel qual es va aprovar el Reglament Orgànic i Funcional de la Conselleria de Cultura i Esport, que queden redactats com figuren en l'annex.  
DISPOSICIÓ DEROGATÒRIA  
Única. Derogació normativa  
1. Queda derogat el Decret 107/2004, de 2 de juliol, del Consell, pel qual es crea el Comissionat Especial per al Museu del Segle XIX.  
2. Així mateix, queden derogades totes les disposicions del mateix rang o d'un rang inferior que s'oposen al que disposa el present decret.  
DISPOSICIÓ FINAL  
Única. Entrada en vigor  
El present decret entra en vigor l'endemà de la publicació en el Diari Oficial de la Comunitat Valenciana.  
València, 29 d'octubre de 2010  
El president de la Generalitat,  
FRANCISCO CAMPS ORTIZ  
La consellera de Cultura i Esport,  
TRINIDAD MARÍA MIRÓ MIRA  
ANNEX  
Nova redacció dels articles 1.1, 9, 10 i 12 i de les disposicions addicionals primera i tercera del Decret 119/2007, de 27 de juliol, del Consell, pel qual es va aprovar el Reglament Orgànic i Funcional de la Conselleria de Cultura i Esport  
«Article 1. Disposicions generals  
1. La Conselleria de Cultura i Esport és el departament del Consell al qual correspon exercir les competències en matèria de promoció cultural, patrimoni artístic i esports, a excepció de les relatives a bandes de música, societats musicals i pilota valenciana».  
«Article 9. Funcions  
La Secretaria Autonòmica de Cultura exercirà les funcions previstes en l'article 68 de la Llei del Consell, i en particular les següents:  
1. Promoure, difondre, protegir i fomentar la música, les arts escèniques, les arts plàstiques, el disseny, la cinematografia i la creació audiovisual.  
2. Promoure, difondre, protegir i fomentar els museus de la Comunitat Valenciana.  
3. Promoure i difondre, nacionalment i internacionalment, la política cultural valenciana, així com els seus creadors i artistes, en les matèries de la seua competència.  
4. Fomentar la col·laboració cultural amb altres entitats públiques i privades, nacionals, estrangeres i internacionals, per a la realització de projectes culturals conjunts.  
5. Coordinar les col·leccions d'arts plàstiques existents als espais expositius de la Comunitat Valenciana i impulsar programes de col·laboració amb la xarxa de sales d'altres institucions.  
6. Promoure exposicions d'obres d'autors valencians, tant a la Comunitat Valenciana com fora.  
7. Formar un fons de documentació bibliogràfica referit a la historiografia artística a la Comunitat Valenciana.  
8. Difondre i divulgar els fons públics i privats d'arts plàstiques, per mitjà d'exposicions temporals, en coordinació i amb l'assessorament dels titulars o directors dels museus o col·leccions.  
9. Impulsar la relació amb associacions i col·lectius culturals i socioculturals per al foment, promoció i extensió de manifestacions culturals, especialment de qualsevol aspecte relacionat amb la cultura valenciana.  
10. Donar suport i fomentar els programes culturals en aules de la tercera edat.  
11. Planificar i gestionar programes d'inversions d'ajudes en infraestructures culturals i dur a terme l'assessorament tècnic d'altres administracions i entitats en estes matèries.  
12. Elaborar i gestionar el Mapa d'Infraestructures Culturals de la Comunitat Valenciana.  
13. Proposar la convocatòria d'ajudes i subvencions en matèries de la seua competència que no estiguen atribuïdes expressament a altres òrgans, així com gestionar-les.  
14. Tramitar, proposar i executar els actes de gestió econòmica i administrativa que li corresponguen, dins de l'àmbit funcional previst en este article, i d'acord amb les disposicions i instruccions dictades pels òrgans competents.  
15. Elaborar i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.  
16. Iniciar, instruir i resoldre expedients sancionadors per les infraccions previstes en la normativa vigent en aquelles matèries de la seua competència que no estiguen atribuïdes expressament a altres òrgans.  
17. Qualsevol altra que li atribuïsquen les disposicions vigents o li encomane el conseller o la consellera».  
«Article 10. Direcció General de Patrimoni Cultural Valencià  
La Direcció General de Patrimoni Cultural Valencià exercirà les funcions previstes en l'article 70 de la Llei del Consell en matèria de conservació, protecció, enriquiment, restauració i difusió del patrimoni cultural valencià, tant moble com immoble, i museus, i en particular les següents:  
1. La protecció, difusió, enriquiment, estudi i investigació, conservació i restauració dels béns integrants del patrimoni cultural valencià, tant moble com immoble i immaterial, així com la promoció, planificació i difusió del seu coneixement i la incorporació d'estos a usos actius, respectuosos i adequats a la seua naturalesa, sense perjuí de les funcions atribuïdes als ens públics adscrits a la conselleria.  
2. La formalització, gestió i inspecció dels llibres de registre de transaccions de béns mobles integrants del patrimoni cultural valencià, obligatoris per a antiquaris i comerciants dels dits béns.  
3. La redacció de projectes en el camp de la restauració, la direcció de les intervencions i qualsevol altra actuació tècnica la competència de la qual corresponga a la direcció general, o les que se li encomanen en relació amb el seu àmbit funcional.  
4. L'exercici de les facultats de vigilància i tutela legal del patrimoni cultural valencià d'acord amb el que preveu l'ordenament jurídic.  
5. L'elaboració i posada al dia de l'Inventari General del Patrimoni Cultural Valencià.  
6. L'elaboració, supervisió i manteniment del sistema valencià d'inventaris de patrimoni cultural.  
7. La coordinació amb altres administracions públiques i òrgans de la Generalitat en actuacions urbanístiques, mediambientals, arqueològiques i, en general, sobre el medi cultural, en l'àmbit de les funcions establides en este article.  
8. La proposta de creació i regulació de museus i altres centres de depòsit cultural.  
9. La gestió dels museus dins de l'àmbit del departament.  
10. El foment de la difusió didàctica de les col·leccions dels museus, d'acord amb les iniciatives i propostes de les direccions d'aquells, així com la coordinació dels tallers i programes didàctics per a escolars.  
11. La proposta de convocatòria d'ajudes i subvencions en l'àmbit de la seua competència, així com la gestió d'estes.  
12. La tramitació, proposta i, en general, execució dels actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.  
13. L'elaboració i proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.  
14. Iniciar, instruir i resoldre expedients sancionadors per les infraccions previstes en la normativa vigent en matèria de la seua competència.  
15. Qualsevol altra que li atribuïsquen les disposicions vigents o li encomanen els o les titulars de la conselleria o de la secretaria autonòmica de què depén».  
«Article 12. Direcció General del Llibre, Arxius i Biblioteques  
La Direcció General del Llibre, Arxius i Biblioteques exercirà les funcions previstes en l'article 70 de la Llei del Consell en matèria de polítiques de foment del llibre i la lectura i gestió de biblioteques, manteniment i digitalització de tots els arxius de la Generalitat i l'Arxiu del Regne, i en particular les següents:  
1. La regulació, protecció, coordinació, ajuda i, si és el cas, gestió de biblioteques i hemeroteques, dins de l'àmbit competencial del departament.  
2. La gestió, proposta i, si és el cas, exercici de les atribucions que corresponen al departament en matèria del llibre.  
3. L'exercici de les funcions que tinga atribuïdes el departament en matèria de depòsit legal d'obres impreses i propietat intel·lectual.  
4. La promoció i ajuda a la creació literària, a l'activitat editorial valenciana i a totes les manifestacions de caràcter anàleg que es realitzen en l'àmbit de la Comunitat Valenciana.  
5. L'estudi, enriquiment, conservació i restauració del patrimoni bibliogràfic i documental de la Comunitat Valenciana, així com l'exercici de les facultats per a la vigilància i tutela, d'acord amb el que preveu l'ordenament jurídic.  
6. La proposta de convocatòria d'ajudes i subvencions en matèria del llibre, biblioteques i arxius, així com la seua gestió.  
7. Exercir les funcions en matèria de manteniment, custòdia, exhibició, investigació i digitalització de tots els arxius de la Generalitat, de l'Arxiu del Regne i de la resta d'arxius de titularitat estatal gestionats per la conselleria.  
8. La regularització, conservació, estudi, classificació, protecció, ajuda i, si és el cas, gestió dels arxius, dins de l'àmbit competencial del departament.  
9. La tramitació, proposta i, en general, execució d'actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.  
10. L'elaboració i proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.  
11. Iniciar, instruir i resoldre expedients sancionadors per les infraccions previstes en la normativa vigent en matèria de la seua competència.  
12. Qualsevol altra que li atribuïsquen les disposicions vigents o li encomanen els o les titulars de la conselleria o de la secretaria autonòmica de què depén».  
«DISPOSICIÓ ADDICIONAL PRIMERA. ADSCRIPCIÓ  
Queden adscrits a la Secretaria Autonòmica de Cultura, articulant-se a través de la Direcció General de Patrimoni Cultural Valencià, el Museu de Belles Arts de València, el Museu de la Valltorta, el Museu Arqueològic de Sagunt i l'Institut Valencià de Conservació i Restauració de Béns Culturals».  
«DISPOSICIÓ ADDICIONAL TERCERA. ADSCRIPCIÓ DE LA BIBLIOTECA VALENCIANA NICOLAU PRIMITIU  
La Biblioteca Valenciana Nicolau Primitiu queda adscrita a la Direcció General del Llibre, Arxius i Biblioteques».


Còpia Permalink ELI